text: Йотова напомня, че още през 2014 г. като член на ЕП е работила по темата, а "ратифицирането на Истанбулската конвенция от България още тогава беше основната ни цел в борбата срещу насилието върху жени".
  За същността на самата конвенция и за това дали въобще кара България да признава такива неща, може да се изпише много и вече се е изписало. Дори само от това, че далеч по-консервативни държави като Турция и Полша са я ратифицирали, значи можем да си правим изводите доколко такива "смели" тълкувания на текстовете й са възможни.
  Лидерът на БСП Корнелия Нинова и вицепрезидентът Илияна Йотова се оказаха на диаметрално противоположни позиции по казуса около приемането на Истанбулската конвенция.
  Докато Йотова приветства приемането на документа като "много важен документ", посветен на "реалната защиа на жените жертви на насилие", Корнелия Нинова се обяви против ратификацията заради някои от основните принципи в конвенцията.
  "БСП не подкрепя ратификацията на Истанбулската конвенция. Винаги сме се борили против насилието над жени и деца. Организирали сме и сме се включвали в национални кампании в защита на техните права. Застъпвали сме се за равнопоставеност на мъжете и жените. И занапред ще отстояваме тези позиции. Но няма как да приемем текстове в Истанбулската конвенция, които задължават : "страните да предприемат мерки за насърчаване на промени в социалните и културни модели на поведение на жените и мъжете с цел изкореняване на предразсъдъци, обичаи, традиции и всякакви други практики, основани на стереотипни роли за жените и мъжете". Както и : "социален пол" и "включване на съобразен с развиващите се възможности на учащите се учебен материал по въпроси като нестереотипни роли на пола", обявява Нинова от името на Изпълнителното бюро на БСП.
  Тя обявява, че е изненадана от внасянето на документа на първото заседание на Министерски съвет за 2018 г. и първото по време на българското председателство.
  "Очевидно то разделя обществото, противопоставя партиите в коалицията и дори министрите на ГЕРБ на прага на председателството. Един от неговите приоритети, одобрен от кабинета Борисов, е консенсус. С това действие правителството прави точно обратното. То минира възможността да търсим единение по важни за народа ни въпроси и предлага теми, които създават напрежение и омраза. Призоваваме правителството да оттегли решението си и то да не се разглежда в НС", пише Нинова.
  В същото време вицепрезидентът Илияна Йотова (бивш евродепутат от Социалистическата партия) публикува собствена позиция, в която подчертава предимствата на Истанбулската конвенция.
  Тя обръща внимание, че под "нестереотипни роли на пола" не се има предвид сексуалната ориентация на хората, а "стереотипите по отношение на ролята на мъжете и жените в обществото, според които, най-общо жените трябва да бъдат само и единствено домакини, и да се грижат за отглеждането на децата, а мъжете да са тези, които могат да имат кариерно развитие и по-високи доходи".
  "Както тогава, така и днес аз твърдо заставам зад жените-жертви на насилие и съм убедена, че приемането на тази конвенция е стъпка към справяне с проблема. Надявам се, че назрялата по-широка дискусия по темата ще допринесе за по-добра информираност и ще убеди голяма част от българското общество във важността на проблема и необходимостта от неговото решаване", пише Илияна Йотова.
  Oще: жени и мъже илияна йотова истанбулската конвенция корнелия нинова насилие над жени нестереотипни роли на половете полове